## Rješenje kojim se društvu za upravljanje investicijskim fondovima VB Invest d.o.o. iz Zagreba, odobrava osnivanje VB Smart, otvorenog investicijskog fonda s javnom ponudom

### NN 128/2010 (17.11.2010.), Rješenje kojim se društvu za upravljanje investicijskim fondovima VB Invest d.o.o. iz Zagreba, odobrava osnivanje VB Smart, otvorenog investicijskog fonda s javnom ponudom

HRVATSKA AGENCIJA ZA NADZOR FINANCIJSKIH USLUGA

3341

Na temelju odredaba članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« 140/05) te članaka 5., 50., 91., 104. i 112. Zakona o investicijskim fondovima (»Narodne novine« 150/05), Uprava Hrvatske agencije za nadzor financijskih usluga, na zahtjev društva za upravljanje investicijskim fondovima VB Invest d.o.o. iz Zagreba, Palmotićeva 10, u predmetu izdavanja odobrenja za osnivanje i prijavu upisa u registar fondova VB Smart otvorenog investicijskog fonda s javnom ponudom, na sjednici održanoj 4. studenoga 2010. donosi

RJEŠENJE

1. Društvu za upravljanje investicijskim fondovima VB Invest d.o.o. iz Zagreba, Palmotićeva 10, odobrava se osnivanje VB Smart otvorenog investicijskog fonda s javnom ponudom.

2. Društvu za upravljanje investicijskim fondovima VB Invest d.o.o. iz Zagreba, Palmotićeva 10, odobrava se Prospekt i Statut VB Smart otvorenog investicijskog fonda s javnom ponudom.

3. Odobrava se izbor Volksbank d.d. iz Zagreba, Varšavska 9, koja će obavljati poslove depozitne banke za VB Smart otvoreni investicijski fond s javnom ponudom i to na temelju ugovora sklopljenog 28. lipnja 2010. godine između društva VB Invest d.o.o. iz Zagreba, Palmotićeva 10 i Volksbank d.d. iz Zagreba, Varšavska 9.

4. VB Smart otvoreni investicijski fond s javnom ponudom upisuje se u registar fondova pod identifikacijskim brojem JPM155.

5. Ovo rješenje objavit će se u »Narodnim novinama«.

Obrazloženje

Društvo za upravljanje investicijskim fondovima VB Invest d.o.o. iz Zagreba, Palmotićeva 10 (dalje: Društvo), podnijelo je 27. srpnja 2010. godine zahtjev za odobrenje osnivanja otvorenog investicijskog fonda s javnom ponudom VB Smart, prijavu upisa u registar fondova za VB Smart otvoreni investicijski fond s javnom ponudom, kao i zahtjev za odobrenje prospekta i statuta tog fonda te odobrenje izbora depozitne banke, sve sukladno odredbama članaka 5., 50., 91., 104. i 112. Zakona o investicijskim fondovima.

Društvo je, nakon zahtjeva Hrvatske agencije za nadzor financijskih usluga, dana 28. listopada 2010. dostavilo cjelokupnu dokumentaciju.

Pregledom zahtjeva za odobrenje utvrđeno je da je Društvo priložilo svu potrebnu dokumentaciju sukladno odredbama članka 91. Zakona o investicijskim fondovima, a iz koje je razvidno da su Prospekt i Statut VB Smart otvorenog investicijskog fonda s javnom ponudom u skladu s odredbama članaka 104. i 112. Zakona o investicijskim fondovima.

Također je pregledom zahtjeva za odobrenje izbora depozitne banke, na temelju ugovora sklopljenog 28. lipnja 2010. godine između Društva i Volksbank d.d. iz Zagreba, Varšavska 9, odobren izbor depozitne banke, a sve vezano uz obavljanje poslova predviđenih odredbama članaka 49. – 55. Zakona o investicijskim fondovima.

Slijedom navedenog, valjalo je zahtjev Društva riješiti na način opisan u točkama 1., 2. i 3. izreke ovog rješenja te upisati VB Smart otvoreni investicijski fond s javnom ponudom u registar fondova pod identifikacijskim brojem JPM155.

Sukladno odredbi članka 8. stavka 4. Zakona o Hrvatskoj agenciji za nadzor financijskih usluga, izreka ovog rješenja objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istog može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/10-06/13
Urbroj: 326-113-10-6
Zagreb, 4. studenoga 2010.

Predsjednik Uprave
Ante Samodol, v. r.

Rješenje, NN 128/2010-3341